Szoptatási irányelv …..... kórházban

Készült azon dolgozók számára, akik mindennapi munkájuk során várandós és szoptató anyákkal és csecsemőikkel kapcsolatba kerülnek.

 A......... Kórház szülészeti és újszülött osztálya családközpontú gyakorlatot folytat, melynek keretében fontos törekvésünk a sikeres szoptatás megvalósítása. Hiszünk abban, hogy a csecsemőtáplálás legegészségesebb módja a szoptatás, és ehhez minden segítséget meg kívánunk adni. Intézményünk betartja a sikeres szoptatáshoz vezető, WHO/UNICEF által meghatározott *10 lépést* és a Kódex *(Az anyatejet helyettesítő készítmények marketingjének nemzetközi kódexe*) vonatkozó pontjait.

# 1. A kórház rendelkezik szoptatási irányelvvel

A szoptató anyákkal foglalkozó teljes személyzetnek követnie kell az irányelvet. Ha bármilyen módon eltérnek az irányelvtől, azt meg kell indokolni és fel kell tüntetni az anya és a gyermek kórlapjában.

Az irányelvről tájékoztatni kell a teljes személyzetet, akik várandós nőkkel, anyákkal és csecsemőikkel kapcsolatban állnak.

# 2. A személyzet oktatása

A teljes egészségügyi személyzet, valamint a támogató személyzet, aki a várandós nőkkel és anyákkal kapcsolatba kerül, a szoptatással kapcsolatos oktatásban részesül a munkakörének megfelelő szinten. Az új személyzet munkakörének betöltésétől számított hat hónapon belül képzésben részesül.

# 3. Várandós nők tájékoztatása a szoptatás jótékony hatásairól és menedzsmentjéről

A várandósgondozás a területen folyik. A szoptatásra felkészítő kiadványunkat a területi ellátás segítségével juttatjuk el a várandósoknak. A szülésre felkészítő tanfolyam keretében a várandósokat tájékoztatjuk a következőkről: a szoptatás egészségre gyakorolt kedvező hatásai, a tápszeres táplálás lehetséges káros következményei, a szoptatás gyakorlata és, hogy milyen kórházi eljárások segítik a sikeres szoptatást. Tájékoztatjuk továbbá az anyákat a kizárólagos szoptatás fontosságáról 6 hónapos korig, majd a kiegészítő táplálás bevezetése mellett a szoptatás folytatásának fontosságáról legalább 1 éves korig és azon túl. A várandós patológiai osztályon a kórházi védőnő ismerteti a fenti témákat a várandósokkal.

# 4. A szoptatás elkezdése, korai bőrkontaktus

Egészséges anya-gyermek páros esetén lehetővé tesszük, hogy az édesanya gyermekével közvetlenül a születése után, megszakítás nélküli, zavartalan bőrkontaktusba kerüljön, legalább egy óra hosszat, függetlenül attól, hogy melyik táplálási módot választotta. Az egészségügyi személyzet bátorítja az anyákat, hogy figyeljék az újszülött jelzéseit, mikor áll készen a szopásra, és segítséget nyújt, ha szükséges.

# 5. Megmutatjuk az anyáknak, hogyan szoptassanak, és hogyan tartsák fenn a tejtermelést

Minden szoptató anyának a szülést követő hat órán belül további segítséget ajánlunk fel a szoptatáshoz, ill. ha az anyát és gyermeket el kell választani; a fejéshez. Minden anyát megtanítunk a kézi fejésre. Az anya a kórházban töltött idő alatt minden szoptatás idején kérhet segítséget a csecsemő ápolónőtől.

# 6. A kizárólagos szoptatás támogatása

A szoptatott újszülötteknek sem víz, sem mesterséges táplálék nem adható, kivéve, ha egészségügyi szempontból javasolt, illetve ha a szülők a teljes körű tájékoztatás után így döntenek. A döntést, hogy egészségügyi javallat alapján pótlás szükséges, a gyermekorvos hozhatja meg. A pótlás javallatát a szülőkkel részletesen megbeszéljük, és a csecsemő kórlapjában dokumentáljuk.

# 7. Rooming-in rendszerű gyermekágyas elhelyezés

 Az anya és gyermek a nap 24 órájában együtt vannak. Elválasztásuk csak akkor történik, ha az anya vagy a gyermek egészségi állapota együttes elhelyezésüket a gyermekágyas osztályon nem teszi lehetővé.

# 8. A csecsemő által irányított (igény szerinti) szoptatás

Igény szerinti szoptatás javasolt minden újszülöttnek, kivéve, ha ennek egészségügyi ellenjavallata van. A kórházi rutineljárásoknak (vizit stb.) ezt az elvet nem szabad megzavarniuk. A személyzet gondoskodik arról, hogy az anyák megértsék, mit jelent az igény szerinti táplálás, és ismerteti az anyákkal a korai éhségjeleket.

# 9. Az etető és nyugtató cumit nem javasoljuk

Az egészségügyi személyzet nem ajánl etető és nyugtató cumit. Azok a szülők, akik ezeket használni akarják, megkapják a teljes körű felvilágosítást ezen eszközök szoptatásra gyakorolt káros hatásának lehetőségéről, hogy ennek birtokában hozhassák meg döntésüket. Az erről folytatott beszélgetést és a szülői döntést feltüntetjük az újszülött kórlapjában.

# 10. Az anya hazabocsátás utáni támogatása, szoptatást segítő csoportok

A hazaadáskor az anyák tájékoztatást kapnak arról, hogy a területi ellátás értesítést kapott hazabocsátásukról és a területi védőnő fel fogja keresni őket.

A kórház támogatja az együttműködést az egészségügyi személyzet és a szoptatást támogató anyacsoportok, továbbá a területen dolgozó önkéntes szoptatási segítők, valamint szoptatási tanácsadók között. Elérhetőségüket közöljük az anyákkal.

# Az anyatejet helyettesítő készítmények marketingjének nemzetközi kódexében foglaltak betartandók.

A kórház területén semmilyen tápszer, cumisüveg vagy cumi reklámja nem megengedett. Ezen gyártók és forgalmazók emblémái nem szerepelhetnek tárgyakon sem, mint pl. naptár, írószer, játék stb., tőlük ajándék nem fogadható el. Semmilyen a tápszer gyártók által készített reklámanyag, irodalom nem megengedett.

Az intézmény nem használhat ingyenes vagy olcsó tápszert.

A sikeres szoptatás támogatása mellett tiszteletben tartjuk, ha az anya világos és pártatlan tájékoztatás után úgy dönt, hogy nem kíván szoptatni és minden segítséget megadunk a helyes tápszeres táplálás elsajátításában.